I dag kommer Moesgaard Museum ved Aarhus på en hård opgave.

Museet skal forsøge at leve op til sidste års publikumshit. Nemlig udstillingen af kinesiske terracotta-krigere.

Opfølgeren bliver romerske gladiatorer, og faktisk håber Henrik Hatt, der er administrativ leder på Moesgaard Museum, at den nye udstilling vil blive et endnu større hit.

- Set med vores øjne er det faktisk vores største satsning nogensinde, endnu større end terracotta-udstillingen, fortæller han.

Læs også : Unikke gladiatorhjelme ser dagens lys på Moesgaard Museum

- Det er en helt anden type udstilling med langt større scenografi og filmiske midler, end vi har brugt tidligere.

Henrik Hatt indrømmer, at det bliver svært at slå sidste års publikumsrekord på 340.000 gæster. Men det skyldes mest, at de romerske krigere er der i kortere tid, end kineserne var.

For at skaffe plads til gæsterne har Moesgaard Museum besluttet at udvide aftenåbningerne, så der er adgang både onsdag og torsdag aften.

- Vi tror virkelig på, at her kan vi ramme noget, som er anderledes. Det er vores mål, når man kommer ind i vores særudstillingsrum, at man ikke skal kunne kende det fra gang til gang.

- Denne gang vil jeg vædde med, at man ikke kan kende rummet, for det er lavet om til en stor gladiator-arena.